钦定古今图书集成/历象汇编/庶征典/第008卷 > 诗经
## 钦定古今图书集成/历象汇编/庶征典/第008卷 > 诗经

则惟其常；此日而食，于何不臧？

〈朱注〉凡日月之食，皆有常度矣。而以为不用其行者，月不避日，失其道也。然其所以然者，则以四国无政，不用善人故也。如此，则日月之食，皆非常矣，而以月食为其常。日食为不臧者，阴亢阳而不胜，犹可言也；阴胜阳而掩之，不可言也。故《春秋》日食必书，而月食则无纪焉，亦以此耳。

晔晔震电，不宁不令。百川沸腾，山冢崒崩。高岸为谷，
深谷为陵。哀今之人，《胡憯》莫惩。

〈朱注〉晔晔，电光貌。震，雷也。宁，安徐也。令善沸出。腾，乘也。山顶曰冢。崒，崔嵬也。高岸崩陷，故为谷。深谷填塞，故为陵。憯，曾也。言非但日食而已，十月而雷电，山崩水溢，亦灾异之甚者。是宜恐惧修省，改纪其政，而幽王曾莫之惩也。〈大全〉叠山谢氏曰：“灾异如此，幽王之心曾不惩创。诗人不指幽王而曰‘哀今之人’，微而婉也。”　华谷严氏曰：“十月雷电，天道乖矣；川沸山崩，陵谷迁变，地道乱矣，胡为莫惩创也？”